A Tanács 1625/75/EGK rendelete
(1975. június 26.)
az Európai Gazdasági Közösség és Izrael Állam között létrejött megállapodásban előírt védintézkedésekről
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre, és különösen annak 43. és 113. cikkére,
tekintettel a Bizottság javaslatára,
tekintettel az Európai Parlament véleményére [1],
mivel az Európai Gazdasági Közösség és Izrael Állam 1975. május 11-én egy megállapodást [2] (a továbbiakban: a megállapodás) írt alá;
mivel a megállapodás 12-16., illetve 25. cikkében előírt védzáradékok és óvintézkedések végrehajtása céljából részletes szabályokat kell megállapítani a közösségi rendeletek, különösen a behozatalra vonatkozó közös szabályokról szóló, 1974. június 4-i 1439/74/EGK tanácsi rendelet [3], valamint a legutóbb a 2011/73/EGK rendelettel [4] módosított, az Európai Gazdasági Közösségben tagsággal nem rendelkező országok által folytatott dömping, illetve az azok által nyújtott prémiumok és szubvenciók elleni védelemről szóló, 1968. április 5-i 459/68/EGK tanácsi rendelet [5] alkalmazására vonatkozóan,
ELFOGADTA EZT A RENDELETET:
1. cikk
Olyan gyakorlatok esetén, amelyek indokolttá tehetik a megállapodás 12. cikkében előírt intézkedéseknek a Közösség által történő alkalmazását, valamint olyan gyakorlatok esetén, amelyek eredményeként - a megállapodás 16. cikke alapján - a Közösségre alkalmazandó védintézkedések bevezetésére kerülhet sor, a Közösség dönt arról - e rendelet 2. cikkének sérelme nélkül és az eset saját kezdeményezésre vagy valamelyik tagállam kérésére történő megvizsgálását követően -, hogy a gyakorlatok összeegyeztethetők-e a megállapodással.
Szükség esetén a Tanács megfelelő intézkedéseket fogadhat el - a megállapodás 12. és 16. cikkében megállapított feltételeknek megfelelően - az 1439/74/EGK rendeletben, és különösen annak 13. cikke (2) és (3) bekezdésében megállapított eljárással és részletes szabályokkal összhangban, az e rendelet 2. cikkében található rendelkezések sérelme nélkül.
2. cikk
Olyan dömping vagy állami támogatás esetén, amely indokolttá teheti a megállapodás 12. és 14. cikkében előírt intézkedések Közösség általi alkalmazását, a dömpingellenes vagy kiegyenlítő vámok bevezetéséről a 459/68/EGK rendeletben megállapított eljárással és részletes szabályokkal összhangban kell dönteni.
3. cikk
Olyan gyakorlatok esetén, amelyek indokolttá tehetik a megállapodás 13., 15. és 25. cikkében előírt intézkedések Közösség általi alkalmazását, a Tanács megfelelő védintézkedéseket fogadhat el - az említett cikkekben meghatározott feltételeknek megfelelően - az 1439/74/EGK rendeletben, és különösen annak 13. cikke (2) és (3) bekezdésében megállapított eljárással és részletes szabályokkal összhangban.
Sürgős esetben, továbbá a megállapodás 13. és 15. cikkében megállapított feltételek mellett:
- a Bizottság elfogadhatja a megfelelő védintézkedéseket az 1439/74/EGK rendeletben, és különösen annak 12. cikke (2) és (3) bekezdésében megállapított eljárással és részletes szabályokkal összhangban;
- bármelyik tagállam bevezetheti a fenti rendelet 14. cikkének (1) bekezdésében megállapított védintézkedéseket, az említett cikk (2)-(4) bekezdése szerint.
4. cikk
(1) E rendelet nem zárja ki a mezőgazdasági piacok közös szervezésének létrehozásáról szóló rendeletek, vagy az azokon alapuló közösségi vagy nemzeti közigazgatási rendelkezések, vagy a feldolgozott mezőgazdasági termékekre vonatkozóan a Szerződés 235. cikke alapján elfogadott különleges rendeletek alkalmazását; ezt a rendeletet mindezek kiegészítéseként kell végrehajtani.
(2) A 3. cikk (2) bekezdésének második francia bekezdése azonban nem vonatkozik az említett rendeletek által szabályozott termékekre.
5. cikk
A Bizottság a megállapodás 16. cikkében foglaltaknak megfelelően értesíti a vegyes bizottságot.
6. cikk
Ez a rendelet 1975. július 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1975. június 26-án.